ՊԵԿ ստուգումների կազմակերպման և դիտարկման վարչության պետի տեղեկացմամբ՝ ՀՀ հարկային օրենսգրքով առավել բարենպաստ պայմաններ են սահմանվել ԱԱՀ վճարողների համար. 74-րդ հոդվածի համաձայն, եթե յուրաքանչյուր հաշվետու կիսամյակին հաջորդող ամսվա 21-ի դրությամբ ԱԱՀ վճարողն ունի փոխհատուցվող գումար, ապա գրավոր դիմումի հիման վրա, ստուգմամբ կամ ուսումնասիրությամբ հիմնավորվելու դեպքում՝ այդ գումարը մուտքագրվում է միասնական հաշվին: Այսպես, հարկ վճարողների կողմից ներկայացված դիմումների հիման վրա 2018թ. առաջին եռամսյակի ընթացքում հաշվետու կիսամյակին հաջորդող ամսվա 21-ի դրությամբ ավելացված արժեքի հարկի փոխհատուցվող 562 միլիոն 250 հազար դրամ ընդհանուր գումարի գծով իրականացվել է միասնական հաշվին մուտքագրման ենթակա գումարների հիմնավորվածության 16 ուսումնասիրություն: Դիմումներով պահանջված գումարից ուսումնասիրություններով հիմնավորված է համարվել 466 միլիոն 174 հազար դրամ, որն էլ ամբողջությամբ մուտքագրվել է միասնական հաշվին: Հիմնավորված չի համարվել 96 միլիոն 76 հազար դրամ: 2018-ի ապրիլի 1-ի դրությամբ ընթացքում էր 22 ուսումնասիրություն՝ պահանջված 7 միլիադ 325 միլիոն դրամ գումարի գծով: 2018-ի ապրիլին ավարտվել է 20 ուսումնասիրություն, հարկատուներին վերադարձվել է 1 միլիարդ 446 միլիոն դրամ: «Սա նոր իրողություն է ՀՀ հարկային օրենսդրության մեջ: Մինչև 2018 թվականը ԱԱՀ-ի փոխհատուցվող, այսինքն դեբետային գումարները կարող էին ուղղվել միայն հարկ վճարողի ԱԱՀ-ի մասով առաջացող հետագա պարտավորությունների մարման կամ ԱԱՀ-ի զրոյական դրույքաչափով հարկվող (արտահանման) գործարքների դեպքում՝ տնտեսվարող սուբյեկտի դիմումի հիման վրա ստուգմամբ կամ ուսումնասիրությամբ հիմնավորվելու դեպքում` կարող էին հաշվանցվել կամ վերադարձվել: Իսկ արտահանման գործարքներ չիրականացնող ԱԱՀ վճարողները մինչև 2018 թվականը գործող կարգավորումներով ԱԱՀ-ի փոխհատուցվող (դեբետագրված) գումարներն այլ հարկային պարտավորությունների մարմանն ուղղելու կամ հետ ստանալու իրավական հնարավորություն չունեին: Իսկ ՀՀ հարկային օրենսգրքով արդեն ԱԱՀ վճարողներին հնարավորություն ընձեռվեց ավելի արդյունավետ տնօրինել, տիրապետել և օգտագործել իրենց շրջանառու միջոցները»,-ընդգծել է Տիգրան Կիրակոսյանը: